Pohjois-Ruotsissa vastustus Fennovoiman Hanhikivi-ydinvoimalahanketta kohtaan kiihtyy. Pohjanlahden kunnista mm. Luulajassa, Kalixissa ja Skellefteåssa vastustus on laajaa. Ruotsista on tehty 60 muistutusta hankkeen ympäristövaikutusten arvioinnista.

- Pyhäjoen ydinvoimalan vastustus on täällä pohjoisessa vähintään 95 prosenttista, koska se on meitä niin lähellä, toteaa Per Holmqvist, joka asuu Luulajassa, noin 150 kilometrin päässä Pyhäjoeltä.

- Ne jotka eivät vastusta, eivät tiedä, että voimala aiotaan rakentaa, hän lisää.

Maanantaina Fennovoima piti mm. elinkeinoministeriön ja Sätelilyturvakeskuksen kanssa Luulajassa tiedotustilaisuuden, jossa ne kertoivat paikallisille hankkeen etenemisestä. Holmqvistin epäilyjä tilaisuus ei lievittänyt.

- Olin erittäin pettynyt. Luulin, että puhuisimme jostain muusta kuin reaktorityypeistä.

Venäjän ja Ukrainan kriisin kärjistyminen on Holmqvistin mukaan uusi syy jäädyttää hanke.

- Rosatomilla on ydinase ja ydinvoimaa, omat valvontaviranomaisensa, uraanikaivokset ja ydinpolttoainekiertonsa. En minä ainakaan haluaisi hieroa kauppoja sellaisten kanssa.